《送潘兄谒李弘斋》
宋代·刘宰

我欲游庐山，江长水茫茫。
我欲谒弘斋，老去力不遑。
羡子勇决策，去若飞鸿翔。
及登夫子门，必升夫子堂。
想见七十翁，神清气扬扬。
客来语时事，慷慨激中肠。
客去竟无言，高歌咏虚唐。
子行当寄书，欲言浩难量。
问我今何为，为言老农桑。
论交四十年，会短别苦长。
至今风雨夜，晤语思对床。
所幸天壤间，日月同辉光。
何妨一寸心，千里遥相望。
小蟹有益友，劲气摩穹苍。
及其即之温，百卉粲朝阳。
特苗天所扤，双鸟鸣相将。
闽峤几归归，猿鹤久悲凉。
凭将一语气，毋使三径荒。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。